ไฟแนนเชียลไดเจสต์
BGH ตั้งบริษัทย่อยสร้างรพ.เชียงใหม่
26 เม.ย. 2555

BGH ตั้งบริษัทย่อยสร้างรพ.เชียงใหม่
คณะกรรมการบริษัท กรุงเทพดุสิตเวชการ (BGH) อนุมัติให้บริษัทจัดตั้งบริษัทย่อยแห่งใหม่ ชื่อบริษัทโรงพยาบาลกรุงเทพเชียงใหม่ เพื่อรองรับการก่อสร้างโรงพยาบาลเอกชนที่ จ.เชียงใหม่ โดยมีทุนจดทะเบียน 1,000 ล้านบาท 
TFEX เล็งเคาะฟิวเจอร์ส SET50 กลางคืน
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า TFEX เตรียมพิจารณาร่วมกับชมรมผู้ประกอบธุรกิจสัญญาซื้อขายล่วงหน้า (เอฟไอ) เพื่อขยายเวลาซื้อขายสัญญาซื้อขาย SET50 Index Futures ไปในช่วงกลางคืนคาดว่าได้ข้อสรุปต้นเดือน พ.ค.นี้
การพิจารณาดังกล่าวเป็นผลมาจากความต้องการของผู้ลงทุนและโบรกเกอร์ที่เห็นว่า ช่วงตลาดหุ้นไทยปิดการซื้อขายในเวลากลางคืน แต่ตลาดหุ้นต่างประเทศเปิดทำการซื้อขาย ซึ่งอาจมีความเคลื่อนไหวสูงจนทำให้เมื่อเปิดตลาดไทยในเช้าวันถัดไปจะส่งผลให้หุ้นไทยมีการเคลื่อนไหวแรง
สำหรับไตรมาสแรกจำนวนสัญญาซื้อขาย TFEX เพิ่มขึ้น 29% เมื่อเทียบกับงวดเดียวกันของปี 2554 เป็นผลจากได้จัดโปรโมชัน TFEX แจกทองฉลองปีมังกรทอง โดย SET50 Index Futures มีการซื้อขายสูงสุด เพราะดัชนีหุ้นมีทิศทางขาขึ้นชัดเจน 
อิออนจ่ายเงินปันผล 1.05 บาท
คณะกรรมการบริษัท อิออน ธนสินทรัพย์ (ไทยแลนด์) หรือ AEONTS มีมติให้จ่ายเงินปันผลจากผลดำเนินงานงวดวันที่ 21 ส.ค. 2554-20 ก.พ. 2555 และกำไรสะสมในอัตราหุ้นละ 1.05 บาท กำหนดปิดสมุดทะเบียน เพื่อสิทธิในการรับเงินปันผลในวันที่ 11 พ.ค. 2555 และจ่ายเงินในวันที่ 28 มิ.ย. 2555
ทั้งนี้ เงินปันผลดังกล่าวเป็นการจ่ายเพิ่มให้จากระหว่างกาลที่จ่ายไปแล้วเมื่อวันที่ 19 ต.ค. 2554 ในอัตราหุ้นละ 1.05 บาท รวมเป็นเงินปันผลทั้งปีเท่ากับ 2.10 บาท 
MBKET กำไรลดลง 7.69%
บริษัทหลักทรัพย์ เมย์แบงก์ กิมเอ็ง (ประเทศไทย) หรือ MBKET พลิกล็อกเปิดกำไรสุทธิไตรมาสแรกปีนี้จำนวน 179.52 ล้านบาท คิดเป็นกำไรหุ้นละ 0.32 บาท ลดลง 7.69% เทียบกับไตรมาสแรกปีก่อนที่มีกำไรสุทธิ 193.33 ล้านบาท หรือ 0.34 บาท ทั้งนี้ MBKET เป็นแชมป์โบรกเกอร์และในไตรมาสแรกปีนี้ดัชนีหุ้นเพิ่มขึ้นจากสิ้นปีก่อนกว่า 17%